คาดสัปดาห์หน้าหุ้นขึ้น
ศูนย์วิจัยกสิกรไทย คาดสัปดาห์หน้าหุ้นขึ้นจากแรงซื้อLTF,RMF-เงินบาทกรอบ30.30-30.25 บาท
25 ธ.ค. 2553

ศูนย์วิจัยกสิกรไทย คาดสัปดาห์หน้าหุ้นขึ้นจากแรงซื้อLTF,RMF-เงินบาทกรอบ30.30-30.25 บาท
ศูนย์วิจัยกสิกรไทยรายงานว่า เงินบาทในประเทศสัปดาห์หน้าซึ่งเป็นสัปดาห์สุดท้ายของปี 2553 (27-31 ธันวาคม 53) อาจเคลื่อนไหวในกรอบประมาณ 30.00-30.25 บาทต่อดอลลาร์ฯ โดยจะต้องจับตาการรายงานเครื่องชี้เศรษฐกิจไทยเดือนพ.ย. ตลอดจนทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจที่สำคัญของสหรัฐฯ อาทิ ดัชนีราคาบ้านเดือนต.ค.รายงานโดยสแตนดาร์ด แอนด์ พัวร์/เคส ชิลเลอร์ ยอดทำสัญญาซื้อบ้านที่รอปิดการขายเดือนพ.ย. ดัชนีความเชื่อมั่นผู้บริโภครายงานโดย Conference Board และดัชนีผู้จัดการฝ่ายจัดซื้อ (PMI) เขตชิคาโกเดือนธ.ค. รวมถึงจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินต่างประเทศ (ทั้งในสหรัฐฯ ยุโรป และเอเชีย) จะปิดทำการในช่วงเวลาส่วนใหญ่ของสัปดาห์หน้า
สำหรับ แนวโน้มการเคลื่อนไหวของดัชนีตลาดหุ้นไทยในสัปดาห์หน้า (27 -30 ธ.ค.53) ว่า คาดการณ์ว่า ดัชนีน่าจะปรับขึ้นได้ในกรอบที่ค่อนข้างจำกัดตามแรงหนุนจากแรงซื้อต่อเนื่องของกองทุนในประเทศที่ระดมได้ จาก LTF และ RMF ขณะที่ ปัจจัยที่ต้องติดตาม อาทิ การรายงานตัวเลขเศรษฐกิจรายเดือนของ ธปท. ความเคลื่อนไหวทางการเมือง ตลอดจน การรายงานตัวเลขเศรษฐกิจที่สำคัญของสหรัฐฯ อาทิ ดัชนีราคาที่อยู่อาศัย และยอดทำสัญญาซื้อบ้านที่ปิดรอการขาย
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,000 และ 995 จุด ขณะที่แนวต้านคาดว่าจะอยู่ที่ 1,025 และ 1,044 จุด ตามลำดับ